# ზუგდიდის მუნიციპალიტეტის მერის სათათბირო ორგანოს - სამოქალაქო მრჩეველთა საბჭოს

# დებულება

**თავი პირველი**

**ზოგადი დებულებები**

**მუხლი 1. მოქმედების სფერო**

ეს დებულება განსაზღვრავს **ზუგდიდის მუნიციპალიტეტის მერის სათათბირო ორგანოს - სამოქალაქო მრჩეველთა საბჭოს** (შემდგომში - საბჭო) უფლებამოსილებებს, მისი შექმნისა და საქმიანობის წესს.

**მუხლი 2. საბჭოს ცნება**

საბჭო არის ზუგდიდის მუნიციპალიტეტის მერის სათათბირო ორგანო, რომელიც იქმნება ადგილობრივი თვითმმართველობის განხორციელებაში მოქალაქეთა მონაწილეობის ხელშეწყობის, ზუგდიდის მუნიციპალიტეტის მერიის საქმიანობის ეფექტურობის გაზრდის მიზნით.

**მუხლი 3. საბჭოს საქმიანობის ძირითადი პრინციპები და მიზნები**

1. საბჭოს პრინციპებია:

ა) კანონიერება;

ბ) თანასწორობა;

გ) საჯაროობა;

დ) მიუკერძოებლობა;

ე) კოლეგიურობა;

ვ) საჯარო და კერძო ინტერესების პროპორციულობა.

2. საბჭოს მიზანია:

ა) ადგილობრივი თვითმმართველობის განხორციელებაში მოქალაქეთა მონაწილეობის უზრუნველყოფა და ზუგდიდის მუნიციპალიტეტის მერიის საქმიანობაში საზოგადოებრივი ჩართულობის გაზრდა;

ბ) ზუგდიდის მუნიციპალიტეტის მოსახლეობასა და ზუგდიდის მუნიციპალიტეტის მერს შორის მჭიდრო ურთიერთკავშირის უზრუნველყოფა;

გ) ზუგდიდის მუნიციპალიტეტის მერიის საქმიანობის ეფექტურობისა და გამჭვირვალობის უზრუნველყოფა;

დ) მოქალაქეთა ინტერესების წარმოდგენა და დაცვა ზუგდიდის მუნიციპალიტეტის მერიის საქმიანობაში.

**მუხლი 4. საბჭოს სტრუქტურა და შემადგენლობა**

1. საბჭოს შემადგენლობაში შედიან ზუგდიდის მუნიციპალიტეტის ტერიტორიაზე რეგისტრირებული მეწარმე იურიდიული პირების, არასამთავრობო ორგანიზაციების და მუნიციპალიტეტის მოსახლეობის წარმომადგენლები.

2. საბჭო შედგება არანაკლებ 10 (ათი) წევრისგან.

3. საბჭოში ერთი სქესის წარმომადგენელთა რაოდენობა 1/3-ზე ნაკლები არ უნდა იყოს. საბჭო უფლებამოსილი არ არის, თუ დარღვეულია ამ პუნქტის მოთხოვნა.

4. საბჭო, თავისი საქმიანობის წარმართვის და მისი ხელშეწყობის მიზნით, საკუთარი შემადგენლობიდან ირჩევს საბჭოს თავმჯდომარეს.

5. საბჭო სხდომის ორგანიზების, სხდომის ოქმის შედგენის, გაფორმების და სხვა ორგანიზაციული ფუნქციების განსახორციელებლად საკუთარი შემადგენლობიდან ირჩევს საბჭოს მდივანს.

**თავი მეორე**

**საბჭოს უფლებამოსილებები და შემადგენლობის დამტკიცების წესი**

**მუხლი 5. საბჭოს უფლებამოსილებები**

1. საბჭო უფლებამოსილია:

ა) წელიწადში ერთხელ განიხილოს ზუგდიდის მუნიციპალიტეტის მერიის მიერ გაწეული საქმიანობის შესახებ ინფორმაცია;

ბ) მოამზადოს, განიხილოს და ზუგდიდის მუნიციპალიტეტის მერს წარუდგინოს წინადადებები მუნიციპალიტეტში არსებული სოციალურ-ეკონომიკური პრობლემების და მათი მოგვარების შესაძლო გზების შესახებ;

გ) ზუგდიდის მუნიციპალიტეტის უფლებამოსილებას მიკუთვნებულ საკითხებზე მოაწყოს დისკუსიები და საზოგადოებრივი განხილვები;

დ) მონაწილეობა მიიღოს ზუგდიდის მუნიციპალიტეტის მოსახლეობის გამოკითხვების და საზოგადოებრივი განხილვების ჩატარების ორგანიზებაში;

ე) სხდომაზე მოიწვიოს და მოუსმინოს ზუგდიდის მუნიციპალიტეტის სტრუქტურული ქვედანაყოფების ხელმძღვანელებსა და ზუგდიდის მუნიციპალიტეტის მიერ დაფუძნებული სამეწარმეო და არასამეწარმეო იურიდიული პირების ხელმძღვანელებს;

ვ) მონაწილეობა მიიღოს ბიუჯეტის მომზადების პროცესში და განიხილოს ზუგდიდის მუნიციპალიტეტის ბიუჯეტის პროექტი საკრებულოსთვის მის წარდგენამდე;

ზ) განიხილოს ზუგდიდის მუნიციპალიტეტის სივრცითი დაგეგმარების დოკუმენტების პროექტები;

თ) განიხილოს ზუგდიდის მუნიციპალიტეტის გეოგრაფიული ობიექტების სახელდების შესახებ წინადადებები;

ი) განიხილოს სხვა მნიშვნელოვანი ადმინისტრაციულ-სამართლებრივი აქტების პროექტები;

კ) განიხილოს მუნიციპალიტეტის ინფრასტრუქტურული და სოციალური პროექტები;

ლ) განახორციელოს საბჭოს დებულებით დადგენილი სხვა უფლებამოსილებები.

2. ზუგდიდის მუნიციპალიტეტის მერი ვალდებულია სამოქალაქო მრჩეველთა საბჭოს განსახილველად წარუდგინოს ამ მუხლის პირველი პუნქტის „ვ“-„კ“ ქვეპუნქტებით გათვალისწინებული სამართლებრივი აქტების პროექტები /წინადადებები.

**მუხლი 6**. **საბჭოს შემადგენლობის დამტკიცების წესი**

1. საბჭო იქმნება ზუგდიდის მუნიციპალიტეტის მერის უფლებამოსილების ვადით.

2. ზუგდიდის მუნიციპალიტეტის მერი უფლებამოსილია თავად დააკომპლექტოს და დაამტკიცოს საბჭოს შემადგენლობა.

3. საბჭოს წევრთა ნახევარს, როგორც წესი, შეადგენს ზუგდიდის მუნიციპალიტეტის მოსახლეობის წარმომადგენლები, ხოლო ნახევარს ორგანიზაციული ნიშნით წარდგენილი პირები.

**თავი მესამე**

**საბჭოს თავმჯდომარე, საბჭოს მდივანი, საბჭოს წევრი**

**მუხლი 7. საბჭოს თავმჯდომარე**

1. საბჭოს თავმჯდომარეს საკუთარი შემადგენლობიდან დამსწრეთა უმრავლესობით, ფარული კენჭისყრით ირჩევს საბჭო.

2. საბჭოს თავმჯდომარის კანდიდატურის წარდგენა შეუძლია საბჭოს 3 წევრს.

**მუხლი 8. საბჭოს თავმჯდომარის უფლებამოსილებები**

1. საბჭოს თავმჯდომარე უფლებამოსილია:

ა) მოიწვიოს და გაუძღვეს საბჭოს სხდომებს;

ბ) ხელი მოაწეროს საბჭოს ოქმს და საბჭოს მიერ მიღებულ სხვა დოკუმენტებს;

გ) უზრუნველყოს საბჭოს გადაწყვეტილების ზუგდიდის მუნიციპალიტეტის მერისთვის წარდგენა;

დ) მოახდინოს საკითხის ინიცირება, მონაწილეობა მიიღოს დებატებში, დასვას შეკითხვები მომხსენებელთან და თანამომხსენებელთან, გააკეთოს განმარტება, განცხადება ან/და მიმართვა;

ე) ისარგებლოს ამ დებულებით დადგენილი სხვა უფლებამოსილებებით.

2. საბჭოს თავმჯდომარის საქმიანობა არ ანაზღაურდება.

3. თავმჯდომარის არყოფნის შემთხვევაში, მის უფლებამოსილებას მისივე დავალებით ახორციელებს საბჭოს ერთ-ერთი წევრი. ასეთი დავალების მიუცემლობის შემთხვევაში კი - საბჭოს მდივანი ან სხდომაზე არჩეული საბჭოს ერთ-ერთი წევრი.

**მუხლი 9. საბჭოს თავმჯდომარის უფლებამოსილების შეწყვეტა**

1. საბჭოს თავმჯდომარეს უფლებამოსილება შეუწყდება:

ა) საკუთარი განცხადებით;

ბ) საბჭოს წევრთა ნახევარზე მეტის გადაწყვეტილებით;

გ) შეუწყდა საბჭოს წევრობა.

**მუხლი 10. საბჭოს მდივანი**

1. საბჭო საკუთარი შემადგენლობიდან დამსწრეთა უმრავლესობით, ღია კენჭისყრით, ირჩევს საბჭოს მდივანს.

2. საბჭოს მდივნის კანდიდატურის წარდგენა შეუძლია საბჭოს 2 წევრს.

3. საბჭოს მდივნის არყოფნის შემთხვევაში, საბჭოს მდივნის უფლებამოსილებებს მისივე დავალებით ახორციელებს საბჭოს ერთ-ერთი წევრი.

**მუხლი 11. საბჭოს მდივნის უფლებამოსილებები**

1. საბჭოს მდივანი:

ა) ორგანიზებას უწევს საბჭოს სხდომის მოწვევას;

ბ) საბჭოს სხდომის მოწვევის შესახებ განცხადებას/ინიციატივას დასარეგისტრირებლად გადასცემს ზუგდიდის მუნიციპალიტეტის მერიის ადმინისტრაციულ სამსახურს;

გ) უზრუნველყოფს საბჭოს სხდომის ოქმის შედგენას და გაფორმებას;

დ) სხდომის ოქმს გააცნობს სხდომაზე დამსწრე წევრებს;

ე) უზრუნველყოფს სამოქალაქო მრჩეველთა საბჭოს დასკვნის შედგენას და გაფორმებას;

ვ) ასრულებს სხდომის თავმჯდომარის მოვალეობას საბჭოს თავმჯდომარის არყოფნის შემთხვევაში ამ დებულების მე-8 მუხლის მე-3 პუნქტის შესაბამისად;

ზ) ახორციელებს სხვა ორგანიზაციულ ფუნქციებს.

2. საბჭოს მდივნის საქმიანობა არ ანაზღაურდება.

**მუხლი 12. საბჭოს მდივნის უფლებამოსილების შეწყვეტა**

1. საბჭოს მდივანს უფლებამოსილება შეუწყდება:

ა) საკუთარი განცხადებით;

ბ) საბჭოს წევრთა ნახევარზე მეტის გადაწყვეტილებით;

გ) თუ შეუწყდა საბჭოს წევრობა.

**მუხლი 13. საბჭოს წევრი**

1. საბჭოს წევრი უფლებამოსილია:

ა) მონაწილეობა მიიღოს საბჭოს სხდომებში, მოახდინოს საკითხის ინიცირება, მონაწილეობა მიიღოს დებატებში, დასვას შეკითხვები მომხსენებელთან და თანამომხსენებელთან, გააკეთოს განმარტება, განცხადება ან/და მიმართვა;

ბ) შევიდეს და გადაადგილდეს ზუგდიდის მუნიციპალიტეტის ადმინისტრაციულ შენობაში მუნიციპალიტეტის მოსამსახურეთათვის დაწესებული რეჟიმის (სპეციალურის გარდა) შესაბამისად (ასეთის არსებობის შემთხვევაში);

გ) დაესწროს და წინასწარი წერილობითი მიმართვის გარეშე მონაწილეობა მიიღოს მუნიციპალიტეტის, ზუგდიდის მუნიციპალიტეტის მერის ან მის დაქვემდებარებაში მყოფი სამსახურების გამართულ საჯარო სხდომებში, დებატებში, დასვას შეკითხვები მომხსენებელთან და თანამომხსენებელთან, გააკეთოს განმარტება, განცხადება ან/და მიმართვა;

დ) შეხვდეს მუნიციპალიტეტის თანამდებობის პირებსა და საჯარო მოხელეებს, გამოითხოვოს და მიიღოს საჭირო ინფორმაცია საბჭოს უფლებამოსილებასთან დაკავშირებულ საკითხებზე;

ე) საბჭოს და ზუგდიდის მუნიციპალიტეტის მერს წერილობით წარუდგინოს თავისი შენიშვნები და მოსაზრებები;

ვ) ისარგებლოს ამ დებულებით დადგენილი სხვა უფლებამოსილებებით.

2. საბჭოს წევრის საქმიანობა არ ანაზღაურდება.

**მუხლი 14. საბჭოს წევრის უფლებამოსილების შეწყვეტა**

1. საბჭოს წევრს უფლებამოსილება შეუწყდება თუ:

ა) სასამართლოს მიერ აღიარებულია გარდაცვლილად ან უგზო-უკვლოდ დაკარგულად;

ბ) მიმართა საბჭოს თავმჯდომარეს საბჭოს წევრობის შეწყვეტის განცხადებით;

გ) არასაპატიო მიზეზით ზედიზედ 3 სხდომაში არ მიუღია მონაწილეობა;

დ) სასამართლოს ძალაში შესული გამამტყუნებელი განაჩენით მიესაჯა თავისუფლების აღკვეთა;

ე) გარდაიცვალა;

ვ) განხორციელდა საბჭოში მისი წარმდგენი იურიდიული პირის ლიკვიდაცია.

**თავი მეოთხე**

**საბჭოს სხდომის მოწვევა და გადაწყვეტილების მიღება**

**მუხლი 15. საბჭოს სხდომის მოწვევის უფლების მქონე სუბიექტები:**

საბჭოს სხდომას იწვევს ზუგდიდის მუნიციპალიტეტის მერი საკუთარი ინიციატივით ან საბჭოს თავმჯდომარე საკუთარი ან საბჭოს წევრთა არანაკლებ 1/3-ის ინიციატივით.

**მუხლი 16. საბჭოს სხდომის მოწვევა**

1. საბჭოს სხდომა იმართება 3 თვეში ერთხელ მაინც. საბჭოს მორიგ სხდომას იწვევს საბჭოს თავმჯდომარე ამ მუხლის მე-3-მე-5 პუნქტებით დადგენილი წესით.

2. საბჭოს პირველ სხდომას საბჭოს შემადგენლობის დამტკიცების შემდეგ იწვევს ზუგდიდის მუნიციპალიტეტის მერი ამ მუხლის მე-3-მე-5 პუნქტებით გათვალისწინებული წესით.

3. საბჭოს სხდომას იწვევს საბჭოს თავმჯდომარე ან თავმჯდომარის არყოფნის შემთხვევაში საბჭოს მდივანი ან საბჭოს წევრი, რომელიც ასრულებს თავმჯდომარის მოვალეობას. სხდომის მოწვევის შესახებ განცხადება რეგისტრირდება ზუგდიდის მუნიციპალიტეტის მერიის შესაბამის სამსახურში სხდომის გამართვამდე ერთი კვირით ადრე მაინც.

4. სხდომის მოწვევის შესახებ განცხადებაში უნდა აღინიშნოს:

ა) სხდომის გამართვის თარიღი, დრო და ადგილი;

ბ) სხდომის დღის წესრიგი და განსახილველი საკითხების ნუსხა;

გ) სხდომის გამართვისთვის საჭირო მატერიალურ-ტექნიკური საჭიროებების შესახებ ინფორმაცია.

5. საბჭოს სხდომების გამართვის მატერიალურ-ტექნიკურ მხარდაჭერას სრულად უზრუნველყოფს ზუგდიდის მუნიციპალიტეტის მერიის ადმინისტრაციული სამსახური.

6. საბჭოს სხდომის მოწვევა შეუძლია ამ დებულების მე-15 მუხლით განსაზღვრულ სუბიექტებს. სხდომის მოწვევის ინიციატივა რეგისტრირდება ზუგდიდის მუნიციპალიტეტის მერიის ადმინიტრაციულ სამსახურში. სხდომის მოწვევის ინიციატივას ხელს აწერს სხდომის მოწვევის ინიციატორი, ხოლო სხდომის მოწვევის საბჭოს წევრთა არანაკლებ 1/3-ის ინიცირების შემთხვევაში, თითოეული წევრი ცალ-ცალკე.

**მუხლი 17. საბჭოს მიერ გადაწყვეტილების მიღება**

1. საბჭოს სხდომას წარმართავს საბჭოს თავმჯდომარე.

2. საკითხის ინიცირების უფლება აქვს საბჭოს წევრს, საბჭოს თავმჯდომარეს და ზუგდიდის მუნიციპალიტეტის მერს.

3. ზუგდიდის მუნიციპალიტეტის მერი, მერიის თანამდებობის პირები და მერის წარმომადგენლები უფლებამოსილინი არიან დაესწრონ სხდომას სათათბირო ხმის უფლებით.

4. საბჭო უფლებამოსილია თუ სხდომას ესწრება წევრთა ნახევარზე მეტი.

5. საბჭო გადაწყვეტილებებს იღებს დამსწრეთა უბრალო უმრავლესობით.

6. საბჭოს გადაწყვეტილება ფორმდება საბჭოს სხდომის ოქმით, რომელსაც ადგენს სხდომის მდივანი.

7. საბჭოს სხდომის ოქმში უნდა აღინიშნოს:

ა) სხდომის გამართვის თარიღი, დრო და ადგილი;

ბ) სხდომის დაწყების და დასრულების დრო;

გ) სხდომაზე დამსწრე საბჭოს წევრების სია;

დ) სხდომის დღის წესრიგით განსახილველ საკითხთა ნუსხა;

ე) სხდომაზე განხილული საკითხები და კენჭისყრის შედეგები; ვ) სხდომაზე მიღებული გადაწყვეტილება.

8. საბჭოს სხდომის ოქმს ხელს აწერს საბჭოს სხდომის თავმჯდომარე და უზრუნველყოფს მის მიწოდებას ზუგდიდის მუნიციპალიტეტის მერისთვის.

9. საბჭოს მიერ მიღებული გადაწყვეტილება სარეკომენდაციო ხასიათისაა და მას სავალდებულო ძალა არ აქვს.

**თავი მეხუთე**

**დასკვნითი დებულებები**

**მუხლი 18. დასკვნითი დებულებები**

1. დებულებაში ცვლილება შეიძლება განხორციელდეს მერის, საბჭოს თავმჯდომარის ან საბჭოს წევრის ინიციატივის საფუძველზე.

2. დებულებაში ცვლილების შეტანა ან მისი გაუქმება ხდება ზუგდიდის მუნიციპალიტეტის მერის ბრძანებით.